ORDE do 30 de setembro de 2008 pola que se regula o procedemento para a subvención dos gastos derivados de actividades de formación do persoal das galescolas, xestionadas polo Consorcio Galego de Servizos de Igualdade e Benestar, e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 17/10/2008

O Estatuto de autonomía de Galicia, no artigo 27.23º, asígnalle á Comunidade Autónoma a competencia exclusiva en materia de asistencia social.
A Lei 4/1993, do 14 de abril, de servizos sociais, inclúe no seu artigo 5.3º, entre outras áreas de actuación, as relativas á familia, infancia e mocidade, e recolle no artigo 26.3º as competencias para a regulamentación das entidades, servizos e centros que presten servizos sociais, establecendo as condicións para o seu funcionamento, a capacitación do seu persoal e demais requisitos. Estas competencias sonlle atribuídas á Vicepresidencia da Igualdade e do Benestar polo Decreto 517/2005, do 6 de outubro, que establece a súa estrutura orgánica.
No marco do Plan de calidade 2006-2009 das escolas infantís 0-3 anos que a Secretaría Xeral da Igualdade vén desenvolvendo, unha das liñas prioritarias de actuación que se pretende impulsar é a formación permanente do persoal dos ditos centros, entre os que se inclúen as galescolas xestionadas polo Consorcio Galego de Igualdade e Benestar, así como tamén fomentar o recoñecemento profesional dos seus traballadores e traballadoras. Por iso, considérase necesario prestarlle todo o apoio para a súa formación, impulsando, promovendo e dando resposta ás súas demandas formativas co fin de ampliar os seus coñecementos e de fomentar a motivación de cara a mellorar o traballo cos nenos e nenas e coas súas familias.
Este plan de formación permanente faise efectivo nas programacións de actividades que a Secretaría Xeral da Igualdade realiza anualmente. Recóllense, tamén, as actividades formativas organizadas por outras entidades, públicas ou privadas, que teñen a mesma finalidade, mellorar a calidade da educación na etapa infantil. Para facilitar a participación dos traballadores e traballadoras e que a súa asistencia ás ditas actividades non lles supoña un esforzo económico, a Secretaría Xeral da Igualdade considera necesario establecer unha liña de subvencións para compensar, polo menos en parte, os gastos que delas se deriven.
As subvencións que se establecen no articulado desta orde financiaranse con cargo á aplicación orzamentaria 05.30.312A.481.1 recollida na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008, por un importe de 6.000 euros.
Esta orde adáptase ao disposto na Lei 9/2007, do 13 de xuño, de subvencións de Galicia e ao Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia en todo o que non se opón ao establecido na devandita lei; así mesmo, adáptase ao disposto na Lei 38/2003, do 17 de novembro, xeral de subvencións (BOE do 18 de novembro), así como ao seu regulamento aprobado polo Real decreto 887/2006, do 21 de xullo (BOE do 25 de xullo), tendo en conta, en todo caso, os principios de publicidade, transparencia, concorrencia, obxectividade, igualdade, non discriminación, eficacia no cumprimento dos obxectivos fixados pola Administración da Xunta de Galicia e eficiencia na asignación e na utilización dos recursos públicos, así como aos demais requisitos exixidos na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
En virtude do exposto, no exercicio das atribucións que teño conferidas e para a debida aplicación dos créditos orzamentarios para o fin para o que foron establecidos,
DISPOÑO:
Artigo 1º.-Obxecto.
1. O obxecto desta orde é establecer o procedemento para a subvención dos gastos derivados de actividades de formación do persoal das galescolas, xestionadas polo Consorcio Galego de Servizos de Igualdade e Benestar, organizadas por entidades, públicas ou privadas -agás as programadas pola Secretaría Xeral da Igualdade -que teñen como finalidade mellorar a calidade da educación e dos servizos complementarios que se prestan nos ditos centros.
2. Os gastos que poderán ser subvencionados son os relativos á matrícula e ao desprazamento, derivados de actividades de formación que non teñan un carácter regrado e se realicen durante o ano 2008. Exclúense os gastos de aloxamento e mantenza.
Artigo 2º.-Destinatarios/as.
Poderán solicitar as subvencións que se convocan nesta orde o persoal das galescolas, xestionadas polo Consorcio Galego de Servizos de Igualdade e Benestar, que acrediten a súa vinculación laboral coa dita entidade no momento da presentación da solicitude.
Artigo 3º.-Modalidades e contidos das actividades de formación.
1. As actividades de formación para as que se pode solicitar a subvención poden ser nas diferentes modalidades de cursos-presenciais ou telemáticos-, encontros, xornadas, congresos, conferencias, etc.
2. Todas as actividades formativas deberán estar relacionadas con algunha área da educación infantil e recollerán os seguintes aspectos ou materias: a adecuación dos coñecementos e métodos á evolución das didácticas específicas da infancia, o coñecemento das tecnoloxías da información e da comunicación, as actividades relativas á normalización lingüística, a formación das didácticas en linguas estranxeiras vinculadas á área da educación infantil, así como aqueles aspectos relativos á organización, coordinación, orientación, titoría e tamén a atención educativa á diversidade, encamiñados todos eles a mellorar a calidade da educación e o funcionamento dos centros. Ocupará un lugar relevante a formación específica en materia de igualdade nos termos establecidos no artigo 7º da Lei orgánica 1/2004, do 28 de decembro, sobre medidas de protección integral contra a violencia de xénero. Tamén se incluirán as actividades formativas que dalgunha maneira incidan na mellora dos servizos
complementarios dos centros.
Artigo 4º.-Contías das subvencións.
1. A dotación orzamentaria para as actividades de formación será por un importe global de 6.000 euros e financiaranse con cargo á aplicación 05.30.312A.481.1 dos orzamentos xerais da Comunidade Autónoma de Galicia para o ano 2008.
2. Os límites das subvencións que se soliciten establécense en función do custo da matrícula e do lugar onde se realice a actividade:
-En Galicia, ata un máximo de 300 euros.
-No resto do territorio do Estado, ata un máximo de 500 euros.
-No estranxeiro, ata un máximo de 1.000 euros.
3. Para unha mellor distribución do crédito establécense dúas quendas que terán carácter semestral en consonancia coas actividades que se realicen nese tempo. Cada unha delas terá unha dotación de 3.000 euros. De non esgotarse o orzamento do primeiro semestre poderá incrementarse ao da segunda quenda. Unha vez esgotado o orzamento total, serán denegadas as solicitudes que se presenten con posterioridade.
Artigo 5º.-Solicitudes e documentación.
As solicitudes das subvencións presentaranse conforme o modelo do anexo I desta orde, xunto cos seguintes documentos:
a) Fotocopia compulsada do DNI.
b) Acreditación da vinculación laboral coa entidade titular do centro.
c) Fotocopia da convocatoria ou programa da actividade.
d) Informe da dirección do centro no que se xustifique a importancia e conveniencia de participar na actividade.
e) Breve memoria explicativa do/a interesado/a sobre os motivos da solicitude da actividade e da incidencia da mesma no desenvolvemento do seu traballo.
f) Orzamento da matrícula e/ou desprazamento derivados da actividade formativa.
g) Declaración xurada de non estar gozando de licenza remunerada por estudos durante o período de realización da actividade de formación e de non percibir outro tipo de axuda para os mesmos conceptos da dita actividade.
h) Certificación bancaria da conta na que se desexe percibir, de ser o caso, a subvención concedida.
Artigo 6º.-Lugar e prazo de presentación das solicitudes.
1. As solicitudes presentaranse no rexistro da Vicepresidencia da Igualdade e do Benestar -Secretaría Xeral da Igualdade -directamente ou mediante calquera dos procedementos establecidos no artigo 38.4º da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. O prazo de presentación das solicitudes será cunha antelación cando menos dun mes antes do comezo da actividade para a que solicita a subvención.
Artigo 7º.-Tramitación dos expedientes e valoración das solicitudes.
1. Recibida a documentación, de non reunir os requisitos exixidos, de acordo co establecido no artigo 71º da Lei de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, requiriráselles aos/ás interesados/as para que, nun prazo de dez días, emenden as faltas ou acheguen os documentos preceptivos, con indicación de que, se así non o fixer, se terán por desistidos da súa petición, logo da resolución nos termos establecidos no artigo 42º.
2. A secretaria xeral da Igualdade nomeará unha comisión para valorar as solicitudes que se reunirá periodicamente en función do seu volume, e que estará integrada polas seguintes persoas:
-Presidente: o subdirector xeral de Familia ou persoa na que delegue.
-Vogais: a xefa do Servizo de Infancia e Programas Especiais e un/unha funcionario/a da Secretaría Xeral da Igualdade que, á súa vez, realizará as funcións de secretario/a.
3. As contías das subvencións fixaranse tendo en conta os obxectivos e características das actividades e a incidencia directa que poidan ter no traballo da persoa que a solicita.
Artigo 8º.-Resolución.
1. A secretaria xeral da Igualdade, por delegación do vicepresidente da Igualdade e do Benestar, á vista da proposta da comisión de valoración, resolverá a concesión ou denegación da subvención no prazo máximo dun mes desde a presentación das solicitudes. Entenderanse desestimadas as solicitudes, de non existir resolución expresa no prazo de tres meses, contados a partir da data da súa entrada no rexistro xeral.
2. Segundo o establecido no artigo 21.5º parágrafo segundo da Lei 9/2007, de subvencións de Galicia, notificada a resolución definitiva polo órgano competente, as persoas interesadas propostas como beneficiarias dispoñerán dun prazo de dez días para a súa aceptación, transcorrido o cal sen que se producise manifestación expresa se entenderá tacitamente aceptada.
3. As resolucións recaídas neste procedemento esgotan a vía administrativa e contra elas pode interpoñerse recurso contencioso-administrativo ante o órgano xurisdicional competente, no prazo de dous meses a partir do día seguinte ao da notificación da resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Potestativamente, e con anterioridade á interposición do referido recurso contencioso-administrativo, poderá interpoñerse recurso de reposición ante o mesmo órgano que ditou o acto, no prazo dun mes a partir do día seguinte ao da notificación da resolución. Neste caso, non poderá interpoñerse o recurso contencioso-administrativo ata que sexa resolto, expresamente ou por desestimación presunta, o recurso de reposición.
4. Toda alteración das condicións tidas en conta para a concesión da subvención, en todo caso, a obtención concorrente de axudas outorgadas por outras administracións ou entes, públicos ou privados, para os mesmos conceptos da actividade poderá dar lugar á modificación da resolución de concesión.
Artigo 9º.-Xustificación e pagamento.
Unha vez finalizada a actividade, para poder facer efectivo o pagamento da subvención que, en calquera caso, soamente se axustará aos gastos xustificados, as persoas interesadas deberán remitir á secretaria xeral da Igualdade, nun prazo de 20 días hábiles desde que finalizou a actividade, a seguinte documentación:
-Relación valorada dos gastos realizados que será conformada polo órgano xestor. Esta relación deberá vir acompañada dos correspondentes xustificantes: documento orixinal de pagamento da matrícula da actividade e/ou dos gastos de desprazamento, segundo corresponda (billete, factura ou declaración xurada de ter realizado o desprazamento en coche propio).
-Copia do certificado de asistencia.
-Breve memoria da actividade desenvolvida.
Artigo 10º.-Obrigas dos/das beneficiarios/as.
Os/as beneficiarios/as da subvención estarán obrigados a observar o disposto no artigo 11º da Lei 9/2007, do 13 de xuño, de subvencións de Galicia, e conforme o artigo 12º procederá o reintegro, total ou parcial, da subvención nos casos de incumprimento das condicións establecidas para a súa concesión.
Artigo 11º.-Fiscalización e control.
A concesión das subvencións reguladas nesta orde estará sometida ao exercicio de control financeiro por parte da Intervención Xeral da Comunidade Autónoma nos termos que establece o título III da Lei 9/2007, do 13 de xuño, de subvencións de Galicia, sen prexuízo das funcións que a Constitución española e as leis lles outorgan ao Tribunal de Contas e ao Consello de Contas de Galicia e do disposto no artigo 3º da dita lei.
Artigo 12º.-Réxime sancionador.
As infraccións administrativas cometidas en relación coas subvencións reguladas nesta orde sancionaranse, de conformidade co disposto no título IV da Lei 9/2007, do 13 de xuño, de subvencións de Galicia.
Artigo 13º.-Publicidade.
1. Non será necesaria a publicación dos beneficiarios desta orde no Diario Oficial de Galicia tendo en conta o importe individual das subvencións, por ser este un dos supostos ao que fai referencia o artigo 15.2º c) da Lei 9/2007, do 13 de xuño, de subvencións de Galicia que dispón: «Neste suposto, as bases reguladoras deberán prever a utilización doutros procedementos que, de acordo coas súas especiais características, contía e número, aseguren a publicidade dos beneficiarios destas e deberán, en todo caso, publicarse na páxina web oficial do órgano administrativo concedente nos termos establecidos na Lei 4/2006, do 30 de xuño, de transparencia e de boas prácticas na Administración pública galega». A presentación da solicitude leva implícita a autorización para o tratamento necesario dos datos do dito persoal e da súa publicación na citada páxina web.
2. Por outra banda, as persoas beneficiarias, coa presentación das solicitudes, autorizan a Vicepresidencia da Igualdade e do Benestar a incluír e facer público nos rexistros de axudas, subvencións e convenios e de sancións administrativas, regulados no Decreto 132/2006, do 27 de xullo, os datos relevantes referidos á subvención concedida, así como as sancións impostas. De ser o caso, e de acordo co artigo 14.1º ñ) da Lei 9/2007, de subvencións de Galicia, os interesados poderán facer constar o seu dereito a que non se fagan públicos os seus datos cando concorra algunha das causas previstas na letra d) do punto 2 do artigo 15 desta lei.
Disposicións adicionais
Primeira.-A concesión das subvencións reguladas nesta orde terá como límite o crédito asignado nos orzamentos para este fin. En todo caso, as actividades formativas deberán realizarse dentro do exercicio económico 2008.
Segunda.-Apróbase a delegación de competencias do vicepresidente da Igualdade e do Benestar na secretaria xeral da Igualdade para resolver a concesión, denegación, modificación ou outras incidencias das subvencións previstas nesta orde.
Disposición transitoria
Primeira.-Poderán acollerse ás subvencións convocadas nesta orde as persoas que realizaron actividades de formación durante o período comprendido entre o día 1 de xaneiro de 2008 e a data da publicación desta disposición. As solicitudes deberán presentarse durante os 20 días seguintes ao da súa entrada en vigor.
Disposicións derradeiras
Primeira.-Autorízase a secretaria xeral da Igualdade para ditar as disposicións necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de setembro de 2008.
Anxo Manuel Quintana González
Vicepresidente da Igualdade e do Benestar
Ver referencia pdf "20200D006P026.PDF"